title: A Bizottság (EU) 2020/24 végrehajtási rendelete (2020. január 13.) az aztékzsályamag (Salvia hispanica) új élelmiszerként történő kiterjesztett felhasználásának az (EU) 2015/2283 európai parlamenti és tanácsi rendelet szerinti engedélyezéséről, az aztékzsályamag (Salvia hispanica) felhasználási feltételeinek és különös címkézési követelményeinek az említett rendelet szerinti módosításáról, valamint az (EU) 2017/2470 bizottsági végrehajtási rendelet módosításáról (EGT-vonatkozású szöveg)

text:
                  14.1.2020

                  HU

                  Az Európai Unió Hivatalos Lapja

                  L 8/12

         A BIZOTTSÁG (EU) 2020/24 VÉGREHAJTÁSI RENDELETE
         (2020. január 13.)
         az aztékzsályamag (Salvia hispanica) új élelmiszerként történő kiterjesztett felhasználásának az (EU) 2015/2283 európai parlamenti és tanácsi rendelet szerinti engedélyezéséről, az aztékzsályamag (Salvia hispanica) felhasználási feltételeinek és különös címkézési követelményeinek az említett rendelet szerinti módosításáról, valamint az (EU) 2017/2470 bizottsági végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az új élelmiszerekről, az 1169/2011/EU európai parlamenti és tanácsi rendelet módosításáról, valamint a 258/97/EK európai parlamenti és tanácsi rendelet és az 1852/2001/EK bizottsági rendelet hatályon kívül helyezéséről szóló, 2015. november 25-i (EU) 2015/2283 európai parlamenti és tanácsi rendeletre (1) és különösen annak 12. cikkére,
         mivel:

                     (1)

                     Az (EU) 2015/2283 rendelet értelmében csak engedélyezett és az uniós jegyzékbe felvett új élelmiszerek hozhatók forgalomba az Unióban.

                     (2)

                     A Bizottság az (EU) 2015/2283 rendelet 8. cikke alapján elfogadta az engedélyezett új élelmiszerek uniós jegyzékét megállapító (EU) 2017/2470 bizottsági végrehajtási rendeletet (2).

                     (3)

                     Az (EU) 2015/2283 rendelet 12. cikke értelmében a Bizottságnak elő kell terjesztenie az új élelmiszer Unión belül történő forgalomba hozatalának engedélyezésére és az uniós jegyzék naprakésszé tételére vonatkozó végrehajtási jogi aktus tervezetét.

                     (4)

                     A 2009/827/EK bizottsági határozat (3) a 258/97/EK rendeletnek megfelelően engedélyezte az aztékzsályamag (Salvia hispanica) Unión belüli forgalomba hozatalát új élelmiszerként, pékáruban való felhasználás céljából (kenyér- és zsemlefélék).

                     (5)

                     A 2013/50/EU bizottsági végrehajtási határozat (4) a 258/97/EK rendeletnek megfelelően engedélyezte az aztékzsályamag (Salvia hispanica) kiterjesztett felhasználását új élelmiszerként, a következő termékekben való felhasználás céljából: pékáru (sütött sütőipari termékek), reggeli gabonapehely, gyümölcs-, csonthéjas és magkeverékek, valamint előrecsomagolt aztékzsályamag önmagában.

                     (6)

                     Írország illetékes hatósága 2015. szeptember 18-án levélben engedélyezte (5) az aztékzsályamag (Salvia hispanica) új élelmiszer 258/97/EK európai parlamenti és tanácsi rendelet (6) szerinti, további élelmiszer-kategóriákban (nevezetesen gyümölcslében és gyümölcs-/zöldség-italkeverékekben) való kiterjesztett felhasználását.

                     (7)

                     Ausztria illetékes hatósága 2017. október 17-én levélben engedélyezte (7) az aztékzsályamag (Salvia hispanica) új élelmiszer 258/97/EK európai parlamenti és tanácsi rendelet szerinti, további élelmiszer-kategóriákban (nevezetesen a kenhető gyümölcskészítményekben) való kiterjesztett felhasználását.

                     (8)

                     Spanyolország illetékes hatósága 2017. november 2-án levélben engedélyezte (8) az aztékzsályamag (Salvia hispanica) új élelmiszer 258/97/EK európai parlamenti és tanácsi rendelet szerinti, további élelmiszer-kategóriákban (nevezetesen gabonamag-, álgabonamag- és/vagy hüvelyesalapú, sterilizált, fogyasztásra kész ételekben) való kiterjesztett felhasználását.

                     (9)

                     Az (EU) 2017/2354 bizottsági végrehajtási határozat (9) a 258/97/EK rendeletnek megfelelően engedélyezte az aztékzsályamag (Salvia hispanica) új élelmiszer további élelmiszer-kategóriákban, nevezetesen joghurtban való felhasználását.

                     (10)

                     2017. április 13-án a Zentis GmbH & Co. KG vállalat a 258/97/EK rendelet 4. cikkének megfelelően kérelmet nyújtott be Németország illetékes hatóságához az aztékzsályamag (Salvia hispanica) új élelmiszer felhasználási feltételeinek módosítása iránt. A kérelem az aztékzsályamag (Salvia hispanica) további élelmiszer-kategóriákban, nevezetesen gyümölcsdesszertekben, az ikerpoharas, kókusztejjel kevert gyümölcsökben, a tejtermékek alá rétegezett vagy azokkal keverhető gyümölcskészítményekben való felhasználásának kiterjesztését, valamint az aztékzsályamag (Salvia hispanica) maximális felhasználási szintjének növelését kérte egy már engedélyezett élelmiszer-kategóriában, nevezetesen a kenhető gyümölcskészítményekben.

                     (11)

                     2017. szeptember 12-én a Sanchis Mira S.A. vállalat a 258/97/EK rendelet 4. cikkének megfelelően kérelmet nyújtott be Spanyolország illetékes hatóságához az aztékzsályamag (Salvia hispanica) új élelmiszer csokoládéban való felhasználásának kiterjesztése iránt. 2017. szeptember 25-én Spanyolország illetékes hatósága közzétette elsődleges értékelő jelentését. E jelentésben arra a következtetésre jutott, hogy az aztékzsályamag (Salvia hispanica) felhasználásának kiterjesztése és a javasolt maximális felhasználási szint megfelel a 258/97/EK rendelet 3. cikkének (1) bekezdésében az új élelmiszerek vonatkozásában megállapított kritériumoknak.

                     (12)

                     A Bizottság az elsődleges értékelési jelentést 2017. október 17-én továbbította a többi tagállamnak. Az egyik tagállam kifogást emelt, megkérdőjelezve az új élelmiszer általános biztonságosságát az Európai Élelmiszerbiztonsági Hatóság (a továbbiakban: Hatóság) NDA testületének 2009. évi értékelése (10) alapján, tekintettel az aztékzsályamag (Salvia hispanica) étrendi bevitelének az egyre több engedélyezett felhasználásból eredő növekedésére. A kifogást emelő tagállam hangsúlyozta, hogy bár az egyes felhasználások – beleértve a csokoládé esetében javasolt 3 %-os felhasználást is – biztonságosak lehetnek, értékelni kell a 2009 óta engedélyezett összes felhasználásból származó teljes étrendi bevitelt, beleértve a felhasználás kiterjesztésére irányuló jelenlegi kérelmet, és szükség esetén felül kell vizsgálni az NDA testület 2009. évi biztonsági értékelését.

                     (13)

                     Az (EU) 2015/2283 rendelet 35. cikkének (1) bekezdése úgy rendelkezik, hogy a 258/97/EK rendelet 4. cikke alapján valamely tagállamhoz benyújtott, új élelmiszer Unión belüli forgalomba hozatalára irányuló olyan kérelmeket, amelyek kapcsán 2018. január 1-jéig nem született végleges döntés, az (EU) 2015/2283 rendelet alapján benyújtott kérelemként kell kezelni.

                     (14)

                     Noha az aztékzsályamag (Salvia hispanica) felhasználásának kiterjesztésére irányuló kérelmeket a 258/97/EK rendelet 4. cikkének megfelelően nyújtották be a tagállamokhoz, azok az (EU) 2015/2283 rendeletben meghatározott követelményeknek is megfelelnek.

                     (15)

                     2018. február 2-án a Parry’s Pots Limited (PPL) vállalat az (EU) 2015/2283 rendelet 10. cikkének (1) bekezdése értelmében kérelmet nyújtott be a Bizottsághoz az aztékzsályamag (Salvia hispanica) új élelmiszer felhasználási feltételeinek módosítása iránt. A kérelem az aztékzsályamag (Salvia hispanica) maximális felhasználási szintjének növelésére irányult egy már engedélyezett élelmiszer-kategóriában, nevezetesen a kenhető gyümölcskészítményekben.

                     (16)

                     2018. június 12-én a Naturkost Übelhör GmbH & Co. KG vállalat az (EU) 2015/2283 rendelet 10. cikkének (1) bekezdése értelmében kérelmet nyújtott be a Bizottsághoz az aztékzsályamag (Salvia hispanica) új élelmiszer felhasználási feltételeinek módosítása iránt. A kérelem az aztékzsályamag (Salvia hispanica) további élelmiszer-kategóriákban, nevezetesen csokoládéban és csokoládétermékekben való felhasználásának kiterjesztésére irányult.

                     (17)

                     2018. június 15-én a Majami Sp.zo.o.Sp.k. vállalat az (EU) 2015/2283 rendelet 10. cikkének (1) bekezdése értelmében kérelmet nyújtott be a Bizottsághoz az aztékzsályamag (Salvia hispanica) új élelmiszer felhasználási feltételeinek módosítása iránt. A kérelem az aztékzsályamag (Salvia hispanica) további élelmiszer-kategóriákban, nevezetesen az édesipari termékekben való felhasználásának kiterjesztésére irányult.

                     (18)

                     2018. július 16-án a The Chia Co vállalat az (EU) 2015/2283 rendelet 10. cikkének (1) bekezdése értelmében kérelmet nyújtott be a Bizottsághoz az aztékzsályamag (Salvia hispanica) új élelmiszer felhasználási feltételeinek módosítása iránt. A kérelem az aztékzsályamag (Salvia hispanica) további élelmiszer-kategóriákban való felhasználásának kiterjesztésére irányult, az alábbiak szerint: édesipari termékek a rágógumi kivételével; tejtermékek és tejtermék-helyettesítők fagyasztott állapotban fogyasztható készítmények; gyümölcs- és zöldségtermékek; gabonafélék és gabonakészítmények; pékáruk; zöldfűszerek, fűszerek, ételízesítők, levesek és erőlevesek, szószok, saláták és ízesített szendvics alapú kenhető készítmények és fehérjetermékek; testtömeg-szabályozás céljára szolgáló, teljes napi étrendet helyettesítő élelmiszerek. gluténmentességre vagy csökkentett gluténtartalomra vonatkozó állításokat tartalmazó élelmiszerek; alkoholmentes italok; fogyasztásra kész fűszeres falatkák és snackek; és desszertek.

                     (19)

                     2018. augusztus 3-án a Materne SAS vállalat az (EU) 2015/2283 rendelet 10. cikkének (1) bekezdése értelmében kérelmet nyújtott be a Bizottsághoz az aztékzsályamag (Salvia hispanica) új élelmiszer felhasználási feltételeinek módosítása iránt. A kérelem az aztékzsályamag (Salvia hispanica) további élelmiszer-kategóriákban, nevezetesen gyümölcsből és/vagy zöldségből készült, és/vagy gabonaféléket tartalmazó kompótokban való felhasználásának kiterjesztésére irányult.

                     (20)

                     2019. január 9-én a RFH Produktion AB vállalat az (EU) 2015/2283 rendelet 10. cikkének (1) bekezdése értelmében kérelmet nyújtott be a Bizottsághoz az aztékzsályamag (Salvia hispanica) új élelmiszer felhasználási feltételeinek módosítása iránt. A kérelem az aztékzsályamag (Salvia hispanica) további élelmiszer-kategóriákban, nevezetesen pudingokban való felhasználásának kiterjesztésére irányult.

                     (21)

                     Az (EU) 2015/2283 rendelet 10. cikke (3) bekezdésének megfelelően, és az aztékzsályamag (Salvia hispanica) kiterjesztett felhasználásának engedélyezésére irányuló kérelmek növekvő száma, az utóbbi években engedélyezett új felhasználások, valamint az aztékzsályamag (Salvia hispanica) étrendi bevitelének ebből következő lehetséges növekedése fényében a Bizottság 2018. július 16-án konzultált a Hatósággal, és felkérte, hogy végezze el az aztékzsályamag (Salvia hispanica) új élelmiszerként való felhasználásának valamennyi lehetséges kiterjesztéséhez kapcsolódó átfogó étrendi expozíció értékelését.

                     (22)

                     2019. március 14-én a Hatóság elfogadta az aztékzsályamag (Salvia hispanica) mint az (EU) 2015/2283 rendelet szerinti új élelmiszer biztonságosságáról szóló tudományos szakvéleményt („Safety of chia seeds (Salvia hispanica L.”) (11). Ez a szakvélemény megfelel az (EU) 2015/2283 rendelet 11. cikkében meghatározott követelményeknek.

                     (23)

                     Az említett véleményben a Hatóság – válaszul a Bizottságnak a felhasználási szintekkel kapcsolatos korlátozások és óvintézkedések nélküli biztonságosság általános értékelésére irányuló felkérésre – arra a következtetésre jutott, hogy az aztékzsályamag (Salvia hispanica) olyan élelmiszerekben való felhasználása, amelyek előállításuk, feldolgozásuk vagy elkészítésük során nem igényelnek 120 °C-on vagy annál magasabb hőmérsékleten történő hőkezelést – beleértve a csokoládét, kenhető gyümölcskészítményeket, a gyümölcsdesszerteket, az ikerpoharas, kókusztejjel kevert gyümölcsöket, tejtermékek alá rétegezett vagy azokkal keverhető gyümölcskészítményeket, az édesipari termékeket (a rágógumi kivételével), a tejtermékeket és tejtermék-helyettesítőket, a fagyasztott állapotban fogyasztható készítményeket, a gyümölcs- és zöldségtermékeket, az alkoholmentes italokat és a gyümölcsből és/vagy zöldségből készült, és/vagy gabonaféléket tartalmazó kompótokat – a felhasználási szintekkel kapcsolatos korlátozások vagy óvintézkedések nélkül is biztonságos. Ezért az említett tudományos szakvélemény elegendő alapot szolgáltat annak megállapításához, hogy az aztékzsályamag (Salvia hispanica) fent említett felhasználásai megfelelnek az (EU) 2015/2283 rendelet 12. cikkének (1) bekezdésében foglalt követelményeknek. Ezért helyénvaló az engedélyezett új élelmiszerek uniós jegyzékében felsorolt aztékzsályamag (Salvia hispanica) felhasználási feltételeit az összes fent említett élelmiszer-kategória felvételével módosítani, valamint törölni a felső határértékek meghatározásának és az azoknak megfelelő maximális napi bevitelre vonatkozó különös címkézési követelményeket. Ezenkívül, bár az aztékzsályamag (Salvia hispanica) pudingokban való felhasználása nem szerepelt kifejezetten a Hatóság értékelésében, a vélemény elegendő alapot nyújt az aztékzsályamag (Salvia hispanica) felhasználásának olyan pudingokra való kiterjesztésének engedélyezésére is, amelyek előállításuk, feldolgozásuk vagy elkészítésük során nem igényelnek 120 °C-on vagy annál magasabb hőmérsékleten történő hőkezelést. A pudingot a desszertként ismert termékek olyan alkategóriájaként kell érteni, amelyek általában ízesítettek és édes ízűek.

                     (24)

                     Ugyanebben a véleményben a Hatóság figyelembe vett egy a nyilvánosan hozzáférhető tudományos szakirodalomból maga a Hatóság által lekért tanulmányt, amely nem képezte részét azoknak a bizonyítékoknak, amelyeket a kérelmező az aztékzsályamag (Salvia hispanica) felhasználása javasolt kiterjesztéseinek alátámasztására benyújtott, és amely rámutatott arra, hogy akrilamid képződhet az aztékzsályamag (Salvia hispanica) olyan élelmiszerekben való felhasználása esetén, amelyek előállításuk, feldolgozásuk vagy elkészítésük során 120 °C-on vagy annál magasabb hőmérsékleten történő hőkezelést igényelnek.

                     (25)

                     Az említett véleményben a Hatóság úgy ítélte meg, hogy a kérelmezőktől és/vagy a nyilvánosan hozzáférhető forrásból további információkra van szükség az akrilamid képződésének lehetőségével kapcsolatban abban az esetben, amikor az aztékzsályamagot (Salvia hispanica) tartalmazó élelmiszereket 120 °C-on vagy annál magasabb hőmérsékleten történő hőkezelésnek vetik alá. Az (EU) 2015/2283 rendelet 11. cikkének (4) bekezdésével összhangban a Hatóság további információkat kért az érintett kérelmezőtől a technológiai szennyező anyagoknak az élelmiszer feldolgozása és előállítása során (a gyártó szintjén) és/vagy a hozzáadott aztékzsályamagot (Salvia hispanica) tartalmazó élelmiszerek főzése során (a fogyasztó szintjén) való lehetséges képződésével kapcsolatban. A kiegészítő információk benyújtására meghatározott időszak 2020 márciusában jár le. Mivel a benyújtott kérelmekben nem szerepeltek ilyen információk, a Hatóság a kiegészítő információk elérhetővé válásáig elhalasztotta az aztékzsályamag (Salvia hispanica) olyan élelmiszerekben való felhasználása kiterjesztésének értékelését, amelyek előállításuk, feldolgozásuk vagy elkészítésük során 120 °C-on vagy annál magasabb hőmérsékleten történő hőkezelést igényelnek (pékáruk, gabonafélék és gabonatermékek, zöldfűszerek, fűszerek, ételízesítők, levesek és erőlevesek, szószok, saláták és ízesített szendvics alapú kenhető készítmények és fehérjetermékek, a 609/2013/EU európai parlamenti és tanácsi rendelet (12) szerinti, testtömeg-szabályozás céljára szolgáló, teljes napi étrendet helyettesítő élelmiszerek, a 828/2014/EU bizottsági végrehajtási rendelet (13) értelmében jelölésükön az élelmiszerek gluténmentességére vagy csökkentett gluténtartalmára vonatkozó kijelentéseket tartalmazó élelmiszerek, fogyasztásra kész fűszeres falatkák és snackek). Ebből következik, hogy a Bizottság ebben a szakaszban nem rendelkezik a Hatóságnak az (EU) 2015/2283 rendelet 12. cikke (1) bekezdésének a) és c) pontja értelmében szükséges azon véleményével, amely szükséges az aztékzsályamag (Salvia hispanica) 120 °C feletti kezelését is magában foglaló felhasználások kiterjesztésének jóváhagyásához. Ezért a Hatóság vonatkozó véleményének közzétételét követően további határozat születik az ilyen felhasználásokról.

                     (26)

                     A Hatóság véleményében két, a rendelkezésre álló tudományos szakirodalomból származó esetismertetést is azonosított, amelyek az aztékzsályamag (Salvia hispanica) fogyasztását allergiás reakciókhoz kötötték, és e bizonyítékok alapján arra a következtetésre jutottak, hogy az aztékzsályamag (Salvia hispanica) fogyasztása allergiás reakciókat válthat ki. Figyelembe véve, hogy ez idáig csak két allergiás esetet jelentettek, az aztékzsályamag (Salvia hispanica) széles körű fogyasztására és az uniós és globális piacon való több évre visszanyúló jelenlétére tekintettel a Bizottság úgy véli, hogy az aztékzsályamag (Salvia hispanica) fogyasztásakor fellépő potenciális allergiás reakciókra vonatkozó címkézési követelményeket nem kell felvenni az engedélyezett új élelmiszerek uniós jegyzékébe mindaddig, amíg a Hatóság által nyert további tudományos bizonyítékok nem állnak rendelkezésre az aztékzsályamag (Salvia hispanica) vonatkozásában.

                     (27)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk

               (1)   Az engedélyezett új élelmiszereknek az (EU) 2015/2283 rendelet 6. cikke értelmében létrehozott, az (EU) 2017/2470 bizottsági végrehajtási rendeletben megállapított uniós jegyzékében az aztékzsályamag (Salvia hispanica) új élelmiszerre vonatkozó bejegyzés az e rendelet mellékletében meghatározottaknak megfelelően módosul.

               (2)   Az uniós jegyzékben foglalt, az (1) bekezdésben említett bejegyzésnek tartalmaznia kell az e rendelet mellékletében meghatározott felhasználási feltételeket és címkézési követelményeket.

            2. cikk
            Az (EU) 2017/2470 végrehajtási rendelet melléklete e rendelet mellékletének megfelelően módosul.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. január 13-án.

                  a Bizottság részéről

                  az elnök

               Ursula VON DER LEYEN

            (1)  HL L 327., 2015.12.11., 1. o.

            (2)  A Bizottság (EU) 2017/2470 végrehajtási rendelete (2017. december 20.) az új élelmiszerek uniós jegyzékének az új élelmiszerekről szóló (EU) 2015/2283 európai parlamenti és tanácsi rendelet alapján történő megállapításáról (HL L 351., 2017.12.30., 72. o.).

            (3)  A Bizottság 2009/827/EK végrehajtási határozata (2009. október 13.) az aztékzsályamagnak (Salvia hispanica) a 258/97/EK európai parlamenti és tanácsi rendelet szerinti új élelmiszer-összetevőként való forgalomba hozatala engedélyezéséről (HL L 294., 2009.11.11., 14. o.).

            (4)  A Bizottság 2013/50/EU végrehajtási határozata (2013. január 22.) az aztékzsályamag (Salvia hispanica) tekintetében a 258/97/EK európai parlamenti és tanácsi rendelet szerinti új élelmiszer-összetevőként való felhasználás kibővítésének engedélyezéséről (HL L 21., 2013.1.24., 34. o.)

            (5)  A 2015. szeptember 18-i levél (https://ec.europa.eu/food/sites/food/files/safety/docs/novel-food_authorisation_2015_auth-letter_chia-seeds-2_en.pdf).

            (6)  Az Európai Parlament és a Tanács 258/97/EK rendelete (1997. január 27.) az új élelmiszerekről és az új élelmiszer-összetevőkről (HL L 43., 1997.2.14., 1. o.).

            (7)  A 2017. október 17-i levél (https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds_en.pdf).

            (8)  A 2017. november 2-i levél (https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds-ext-steri_en.pdf).

            (9)  A Bizottság(EU) 2017/2354 végrehajtási határozata (2017. december 14.) az aztékzsályamagnak (Salvia hispanica) a 258/97/EK európai parlamenti és tanácsi rendelet szerinti új élelmiszer-összetevőként való kiterjesztett felhasználása engedélyezéséről(HL L 336., 2017.12.16., 49. o.)

            (10)  EFSA Journal 2009;7(4):996.

            (11)  EFSA Journal 2019;17(4):5657.

            (12)  Az Európai Parlament és a Tanács 609/2013/EU rendelete (2013. június 12.) a csecsemők és kisgyermekek számára készült, a speciális gyógyászati célra szánt, valamint a testtömeg-szabályozás céljára szolgáló, teljes napi étrendet helyettesítő élelmiszerekről, továbbá a 92/52/EGK tanácsi irányelv, a 96/8/EK, az 1999/21/EK, a 2006/125/EK és a 2006/141/EK bizottsági irányelv, a 2009/39/EK európai parlamenti és tanácsi irányelv és a 41/2009/EK és a 953/2009/EK bizottsági rendelet hatályon kívül helyezéséről (HL L 181., 2013.6.29., 35. o.).

            (13)  A Bizottság 828/2014/EU végrehajtási rendelete (2014. július 30.) a fogyasztóknak az élelmiszerek gluténmentessége vagy csökkentett gluténtartalma tekintetében nyújtott tájékoztatásra vonatkozó követelményekről (HL L 228., 2014.7.31., 5. o.).

            MELLÉKLET
            Az (EU) 2017/2470 végrehajtási rendelet melléklete 1. táblázatában (Engedélyezett új élelmiszerek) az „Aztékzsályamag (Salvia hispanica)” bejegyzés helyébe a következő bejegyzés lép:

                        Engedélyezett új élelmiszer

                        Az új élelmiszer felhasználásának feltételei

                        További különös jelölési követelmények

                        Egyéb követelmények

                        „Aztékzsályamag (Salvia hispanica)

                           Adott élelmiszer-kategória

                           Maximális mennyiségek

                        Az új élelmiszer megnevezése az azt tartalmazó élelmiszerek jelölésén: „Aztékzsályamag (Salvia hispanica)””

                        Kenyér és zsemlefélék

                        5 % (egész vagy őrölt aztékzsályamagok esetében)

                        Sütött sütőipari termékek (a kenyér és zsemlefélék kivételével)

                        10 % egész aztékzsályamag

                        Reggeli gabonapelyhek

                        10 % egész aztékzsályamag

                        Gabonamag-, álgabonamag- és/vagy hüvelyesalapú, sterilizált, fogyasztásra kész ételek

                        5 % egész aztékzsályamag

                        Gyümölcs-, csonthéjas- és magkeverékek

                        Előrecsomagolt aztékzsályamag önmagában

                        Édességek (beleértve a csokoládét és a csokoládétermékeket is), a rágógumi kivételével

                        Tejtermékek (beleértve a joghurtot is) és hasonlók

                        Étkezési jég

                        Gyümölcs- és zöldségtermékek (beleértve a kenhető gyümölcskészítményeket, a gabonával/gabona nélkül készített kompótokat, a tejtermékek alá rétegezett vagy azokkal keverhető gyümölcskészítményeket, a gyümölcsdesszerteket, a kevert gyümölcsöket kókusztejjel, ikerpoharakban)

                        Alkoholmentes italok (beleértve a gyümölcsleveket és gyümölcs-/zöldség-italkeverékeket)

                        Gyártásuk, feldolgozásuk vagy elkészítésük során 120 °C-on vagy azt meghaladó hőmérsékleten hőkezelést nem igénylő pudingok


title: A Tanács (EU) 2020/19 végrehajtási rendelete (2020. január 13.) a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK rendelet 2. cikke (3) bekezdésének végrehajtásáról, valamint az (EU) 2019/1337 végrehajtási rendelet hatályon kívül helyezéséről

text:
                  14.1.2020

                  HU

                  Az Európai Unió Hivatalos Lapja

                  LI 8/1

         A TANÁCS (EU) 2020/19 VÉGREHAJTÁSI RENDELETE
         (2020. január 13.)
         a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK rendelet 2. cikke (3) bekezdésének végrehajtásáról, valamint az (EU) 2019/1337 végrehajtási rendelet hatályon kívül helyezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló, 2001. december 27-i 2580/2001/EK tanácsi rendeletre (1) és különösen annak 2. cikke (3) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2019. augusztus 8-án elfogadta a 2580/2001/EK rendelet 2. cikke (3) bekezdésének végrehajtásáról szóló (EU) 2019/1337 végrehajtási rendeletet (2), amelyben naprakésszé tette azon személyek, csoportok és szervezetek jegyzékét (a továbbiakban: a jegyzék), akikre vagy amelyekre a 2580/2001/EK rendelet alkalmazandó.

                     (2)

                     A Tanács valamennyi személy, csoport és szervezet számára – amennyiben ez gyakorlatilag kivitelezhető volt – indokolást adott arról, hogy miért vették fel őket a jegyzékbe.

                     (3)

                     Az Európai Unió Hivatalos Lapjában közzétett értesítés útján a Tanács tájékoztatta a jegyzékben szereplő személyeket, csoportokat és szervezeteket arról a döntéséről, hogy továbbra is szerepelteti őket a jegyzékben. A Tanács arról is tájékoztatta az érintett személyeket, csoportokat és szervezeteket, hogy kérhetik a Tanácsot, indokolja meg a jegyzékbe vételüket, amennyiben ezt az indokolást még nem közölték velük.

                     (4)

                     A Tanács a 2580/2001/EK rendelet 2. cikke (3) bekezdésének megfelelően felülvizsgálta a jegyzéket. E felülvizsgálat során a Tanács figyelembe vette az érintettek által benyújtott észrevételeket, valamint az illetékes nemzeti hatóságoktól kapott, a jegyzékbe vett személyek és szervezetek nemzeti státuszára vonatkozó, naprakésszé tett információkat.

                     (5)

                     A Tanács meggyőződött arról, hogy a 2001/931/KKBP tanácsi közös álláspont (3) 1. cikkének (4) bekezdésében említett illetékes hatóságok a jegyzéken szereplő valamennyi személy, csoport és szervezet tekintetében határozatot hoztak arról, hogy e személyek, csoportok, illetve szervezetek a 2001/931/KKBP közös álláspont 1. cikkének (2) és (3) bekezdése értelmében terrorcselekményekben vettek részt. A Tanács emellett arra a következtetésre jutott, hogy azoknak a személyeknek, csoportoknak és szervezeteknek, akikre vagy amelyekre a 2001/931/KKBP közös álláspont 2., 3. és 4. cikke alkalmazandó, a továbbiakban is a 2580/2001/EK rendeletben előírt különleges korlátozó intézkedések hatálya alá kell tartozniuk.

                     (6)

                     A jegyzéket ennek megfelelően naprakésszé kell tenni, az (EU) 2019/1337 végrehajtási rendeletet pedig hatályon kívül kell helyezni,

               ELFOGADTA EZT A RENDELETET:

            1. cikk
            A 2580/2001/EK rendelet 2. cikkének (3) bekezdésében meghatározott jegyzéket e rendelet melléklete tartalmazza.

            2. cikk
            Az (EU) 2019/1337 végrehajtási rendelet hatályát veszti.

            3. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező, és közvetlenül alkalmazandó valamennyi tagállamban.
            Kelt Brüsszelben, 2020. január 13-án.

                  a Tanács részéről

                  az elnök

               A. METELKO-ZGOMBIĆ

            (1)  HL L 344., 2001.12.28., 70. o.

            (2)  A Tanács (EU) 2019/1337 végrehajtási rendelete (2019. augusztus 8.) a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK rendelet 2. cikke (3) bekezdésének végrehajtásáról, valamint az (EU) 2019/24 végrehajtási rendelet hatályon kívül helyezéséről (HL L 209., 2019.8.9., 1. o.).

            (3)  A Tanács 2001/931/KKBP közös álláspontja (2001. december 27.) a terrorizmus elleni küzdelemre vonatkozó különös intézkedések alkalmazásáról (HL L 344., 2001.12.28., 93. o.).

            MELLÉKLET

               AZ 1. CIKKBEN EMLÍTETT SZEMÉLYEK, CSOPORTOK ÉS SZERVEZETEK JEGYZÉKE

            I.   SZEMÉLYEK

                        1.

                        ABDOLLAHI Hamed (más néven Mustafa Abdullahi), született: 1960.8.11., Irán. Útlevélszám: D9004878.

                        2.

                        AL-NASSER, Abdelkarim Hussein Mohamed, született: Al Ihsa (Szaúd-Arábia), szaúdi állampolgár.

                        3.

                        AL YACOUB, Ibrahim Salih Mohammed, született: 1966.10.16., Tarut (Szaúd-Arábia), szaúdi állampolgár.

                        4.

                        ARBABSIAR Manssor (más néven Mansour Arbabsiar), született: 1955.3.6. vagy 1955.3.15., Irán. Iráni és amerikai állampolgár. Útlevélszám: C2002515 (Irán); Útlevélszám: 477845448 (Amerikai Egyesült Államok). Nemzeti személyazonosító igazolvány száma: 07442833, lejárati ideje: 2016.3.15. (amerikai egyesült államokbeli gépjárművezetői engedély).

                        5.

                        ASADI Assadollah, született: 1971.12.22., Teherán (Irán), iráni állampolgár. Iráni diplomata-útlevél száma: D9016657.

                        6.

                        BOUYERI, Mohammed (más néven Abu ZUBAIR, más néven SOBIAR, más néven Abu ZOUBAIR), született: 1978.3.8., Amszterdam (Hollandia).

                        7.

                        EL HAJJ, Hassan Hassan, született: 1988.3.22., Zaghdraiya, Szidón, Libanon, kanadai állampolgár. Útlevélszám: JX446643 (Kanada).

                        8.

                        HASHEMI MOGHADAM Saeid, született: 1962.8.6., Teherán (Irán), iráni állampolgár. Útlevélszám: D9016290, lejárati ideje: 2019.2.4.

                        9.

                        IZZ-AL-DIN, Hasan (más néven GARBAYA, Ahmed, más néven SA-ID, más néven SALWWAN, Samir), született: 1963, Libanon, libanoni állampolgár.

                        10.

                        MELIAD, Farah, született: 1980.11.5., Sydney (Ausztrália), ausztrál állampolgár. Útlevélszám: M2719127 (Ausztrália).

                        11.

                        MOHAMMED, Khalid Shaikh (más néven ALI, Salem, más néven BIN KHALID, Fahd Bin Adballah, más néven HENIN, Ashraf Refaat Nabith, más néven WADOOD, Khalid Adbul), született: 1965.4.14. vagy 1964.3.1., Pakisztán, útlevélszám: 488555.

                        12.

                        ȘANLI, Dalokay (más néven Sinan), született: 1976.10.13., Pülümür (Törökország).

                        13.

                        SHAHLAI Abdul Reza (más néven Abdol Reza Shala'i, más néven Abd-al Reza Shalai, más néven Abdorreza Shahlai, más néven Abdolreza Shahla'i, más néven Abdul-Reza Shahlaee, más néven Hajj Yusef, más néven Haji Yusif, más néven Hajji Yasir, más néven Hajji Yusif, más néven Yusuf Abu-al-Karkh), született: 1957 körül, Irán. Címei: 1. Kermanshah, Irán, 2. mehráni katonai bázis, Ilám tartomány, Irán.

                        14.

                        SHAKURI Ali Gholam, született: 1965 körül, Teherán, Irán.

                        15.

                        SOLEIMANI Qasem (elhunyt) (más néven Ghasem Soleymani, más néven Qasmi Sulayman, más néven Qasem Soleymani, más néven Qasem Solaimani, más néven Qasem Salimani, más néven Qasem Solemani, más néven Qasem Sulaimani, más néven Qasem Sulemani), született: 1957.3.11., Irán. Iráni állampolgár. Útlevélszám: 008827 (iráni diplomata-útlevél), kibocsátás éve: 1999. Titulus/rendfokozat: vezérőrnagy.

                  II.   CSOPORTOK ÉS SZERVEZETEK

                        1.

                        „Abu Nidal Organisation” – „ANO” („Abu Nidal Szervezet”) (más néven: „Fatah Revolutionary Council” [„Fatah Forradalmi Tanács”], más néven: „Arab Revolutionary Brigades” [„Arab Forradalmi Brigádok”], más néven: „Black September” [„Fekete Szeptember”], más néven: „Revolutionary Organisation of Socialist Muslims” [„Szocialista Muzulmánok Forradalmi Szervezete”].

                        2.

                        „Al-Aqsa Martyrs' Brigade” („Al-Aqsa Mártírjainak Brigádja”).

                        3.

                        „Al-Aqsa e.V” („Al-Aqsa e.V.”).

                        4.

                        „Babbar Khalsa”.

                        5.

                        A „New People's Army-t” – „NPA-t” („Új Néphadsereg”) is magában foglaló „Communist Party of the Philippines'” („Fülöp-szigeteki Kommunista Párt”), Fülöp-szigetek.

                        6.

                        „Directorate for Internal Security of the Iranian Ministry for Intelligence and Security” (Az iráni Hírszerzési és Biztonsági Minisztérium Belső Biztonsági Igazgatósága).

                        7.

                        „Gama'a al-Islamiyya” (más néven „Al-Gama'a al-Islamiyya”) („Islamic Group” – „IG” [„Iszlám Csoport”]).

                        8.

                        „İslami Büyük Doğu Akıncılar Cephesi” – „IBDA-C” („Great Islamic Eastern Warriors Front” [„Nagy Iszlám Keleti Harci Front”]).

                        9.

                        A „Hamas-Izz al-Din al-Qassem”-et is magában foglaló „Hamas” („Hamász”).

                        10.

                        „Hizballah Military Wing” („Hizballah Katonai Szárny”) (más néven „Hezbollah Military Wing”, más néven „Hizbullah Military Wing”, más néven „Hizbollah Military Wing”, más néven „Hezballah Military Wing”, más néven „Hisbollah Military Wing”, más néven „Hizbu'llah Military Wing”, más néven „Hizb Allah Military Wing”, más néven „Jihad Council” [magyarul az összes Hezbollah változat, illetve „Dzsihád Tanács”] {és az irányítása alá tartozó minden egység, köztük az External Security Organisation [„Külső Biztonsági Szervezet”]}).

                        11.

                        „Hizbul Mujahideen” – „HM” („Hizbul Mudzsahedin”).

                        12.

                        „Khalistan Zindabad Force” – „KZF” („Kalisztán Zindabad Erő”).

                        13.

                        „Kurdistan Workers' Party” – „PKK” („Kurd Munkáspárt”) (más néven „KADEK”, más néven „KONGRA-GEL”).

                        14.

                        „Liberation Tigers of Tamil Eelam” – „LTTE” („A Tamil Eelam Felszabadító Tigrisei”).

                        15.

                        „Ejército de Liberación Nacional” („National Liberation Army” [„Nemzeti Felszabadítási Hadsereg”]).

                        16.

                        „Palestinian Islamic Jihad” – „PIJ” („Palesztin Iszlám Dzsihád”).

                        17.

                        „Popular Front for the Liberation of Palestine” – „PFLP” („Népi Front Palesztina Felszabadításért”).

                        18.

                        „Popular Front for the Liberation of Palestine – General Command” (más néven „PFLP – General Command”) („Népi Front Palesztina Felszabadításért – Főparancsnokság” [más néven „PFLP - Főparancsnokság”]).

                        19.

                        „Devrimci Halk Kurtuluș Partisi-Cephesi” – „DHKP/C” (más néven „Devrimci Sol”) („Revolutionary Left” [„Forradalmi Baloldal”]), más néven „Dev Sol”) („Revolutionary People's Liberation Army/Front/Party” [„Forradalmi Népi Felszabadítási Hadsereg/Front/Párt”]).

                        20.

                        „Sendero Luminoso” – „SL” („Fényes Ösvény”).

                        21.

                        „Teyrbazen Azadiya Kurdistan” – „TAK” (más néven „Kurdistan Freedom Falcons” [„Kurdisztáni Szabadság Sólymai”], más néven „Kurdistan Freedom Hawks” [„Kurdisztáni Szabadság Héjái”]).


title: A Bizottság (EU) 2020/23 végrehajtási rendelete (2020. január 13.) a tiakloprid hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti meg nem hosszabbításáról, valamint az 540/2011/EU bizottsági végrehajtási rendelet mellékletének módosításáról (EGT-vonatkozású szöveg)

text:
                  14.1.2020

                  HU

                  Az Európai Unió Hivatalos Lapja

                  L 8/8

         A BIZOTTSÁG (EU) 2020/23 VÉGREHAJTÁSI RENDELETE
         (2020. január 13.)
         a tiakloprid hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti meg nem hosszabbításáról, valamint az 540/2011/EU bizottsági végrehajtási rendelet mellékletének módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére, továbbá 78. cikkének (2) bekezdésére,
         mivel:

                     (1)

                     A 2004/99/EK bizottsági irányelv (2) felvette a 91/414/EGK tanácsi irányelv (3) I. mellékletébe a tiakloprid hatóanyagot.

                     (2)

                     A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagoknak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.

                     (3)

                     A tiakloprid hatóanyagnak az 540/2011/EU végrehajtási rendelet mellékletének A. részében megállapított jóváhagyása 2020. április 30-án lejár.

                     (4)

                     A 844/2012/EU bizottsági végrehajtási rendelet (5) 1. cikkének megfelelően és az említett cikkben előírt határidőn belül kérelmet nyújtottak be a tiakloprid hatóanyag jóváhagyásának meghosszabbítása iránt.

                     (5)

                     A kérelmező benyújtotta a 844/2012/EU végrehajtási rendelet 6. cikkének megfelelően előírt kiegészítő dokumentációt. A referens tagállam a kérelmet hiánytalannak találta.

                     (6)

                     A jelentéstevő tagállam a társjelentéstevő tagállammal konzultálva elkészítette a hosszabbítási kérelmet értékelő jelentést, amelyet 2017. október 31-én benyújtott az Európai Élelmiszerbiztonsági Hatósághoz (a továbbiakban: Hatóság) és a Bizottsághoz.

                     (7)

                     A Hatóság közzétette a kiegészítő összefoglaló dokumentációt. A Hatóság ezenkívül észrevételezés céljából elküldte a kérelmezőnek és a tagállamoknak a hosszabbítási kérelmet értékelő jelentést, amelyről nyilvános konzultációt is indított. A kapott észrevételeket a Hatóság továbbította a Bizottságnak.

                     (8)

                     A Hatóság 2019. január 22-én eljuttatta a Bizottsághoz az azzal kapcsolatos következtetését (6), hogy a tiakloprid várhatóan megfelel-e az 1107/2009/EK rendelet 4. cikkében előírt jóváhagyási kritériumoknak.

                     (9)

                     A Hatóság kritikus aggályokat fogalmazott meg a felszín alatti vizeknek a tiakloprid metabolitjai általi szennyezésével kapcsolatban. Különösen az M30, az M34 és az M46 metabolitoknak az ivóvízre vonatkozó 0,1 μg/L parametrikus érték fölötti előfordulása várható valamennyi vonatkozó forgatókönyv szerint a tiakloprid összes javasolt felhasználása tekintetében. Ezeket a metabolitokat eleve aggályosnak tartják, mivel nem zárható ki, hogy ugyanazokkal a rákkeltő tulajdonságokkal rendelkeznek, mint a tiakloprid kiindulási hatóanyag, amely az 1272/2008/EK európai parlamenti és tanácsi rendelet (7) értelmében a 2. kategóriába tartozó rákkeltő anyag. Ezért jelenleg nem állapítható meg, hogy a tiakloprid metabolitjainak a felszín alatti vizekben való jelenléte nem eredményez a felszín alatti vizekre elfogadhatatlan hatást és az emberi egészségre káros hatást. A Hatóság arra a következtetésre jutott továbbá, hogy a vízi szervezetekre, a méhekre és a nem célzott szárazföldi növényekre jelentett kockázatok értékelését nem lehetett a dokumentációban megadott információk alapján véglegesíteni.

                     (10)

                     Ezenkívül a tiakloprid az 1272/2008/EK rendelet értelmében az 1B. kategóriába tartozó, reprodukciót károsító anyag is. A kérelmező olyan információkat nyújtott be, amelyekkel azt próbálta bizonyítani, hogy az emberek tiaklopridnak való expozíciója elhanyagolhatónak tekinthető. A Hatóság következtetésében ismertette ezen információk értékelésének az eredményét. Mindazonáltal a (9) preambulumbekezdésben említett aggályokra tekintettel az 1107/2009/EK rendelet II. melléklete 3.6.4. pontjának alkalmazásában nem szükséges következtetést levonni arra vonatkozóan, hogy az emberek expozíciója elhanyagolható-e annak eldöntéséhez, hogy a tiakloprid jóváhagyása meghosszabbítható-e.

                     (11)

                     Továbbá az azonosított aggályokra tekintettel a jóváhagyásról az 1107/2009/EK rendelet 4. cikkének (7) bekezdése szerint sem lehetséges rendelkezni.

                     (12)

                     A Bizottság felkérte a kérelmezőt, hogy nyújtsa be a Hatóság következtetésével kapcsolatos észrevételeit. Emellett a 844/2012/EU végrehajtási rendelet 14. cikke (1) bekezdésének harmadik albekezdésével összhangban a Bizottság arra is felkérte a kérelmezőt, hogy nyújtsa be a hosszabbításra vonatkozó jelentéstervezettel kapcsolatos észrevételeit. A kérelmező benyújtotta észrevételeit, és azokat a Bizottság alaposan megvizsgálta.

                     (13)

                     A kérelmező által felhozott érvek azonban nem tudták eloszlatni a hatóanyaggal kapcsolatos aggályokat.

                     (14)

                     Ennek következtében nem lehetett megállapítani, hogy legalább egy növényvédő szer egy vagy több reprezentatív felhasználásának vonatkozásában teljesülnének az 1107/2009/EK rendelet 4. cikkében előírt jóváhagyási kritériumok. Ezért az említett rendelet 20. cikke (1) bekezdése b) pontjának megfelelően helyénvaló úgy rendelkezni, hogy a tiakloprid hatóanyag jóváhagyása ne kerüljön meghosszabbításra.

                     (15)

                     Az 540/2011/EU végrehajtási rendeletet ezért ennek megfelelően módosítani kell.

                     (16)

                     A tagállamok számára elegendő időt kell biztosítani a tiaklopridtartalmú növényvédő szerekre vonatkozó engedélyek visszavonására.

                     (17)

                     Amennyiben a tagállamok az 1107/2009/EK rendelet 46. cikke értelmében türelmi időt biztosítanak a tiaklopridot tartalmazó növényvédő szerek tekintetében, ez az időszak nem haladhatja meg a 12 hónapot.

                     (18)

                     Az (EU) 2019/168 bizottsági végrehajtási rendelet (8)2020. április 30-ig meghosszabbította a tiakloprid jóváhagyási időszakát annak érdekében, hogy a jóváhagyás meghosszabbítására irányuló eljárást az anyag jóváhagyási időtartamának lejárta előtt le lehessen zárni. Ugyanakkor, mivel a jóváhagyás meg nem hosszabbítására vonatkozó határozathozatalra a meghosszabbított jóváhagyási időszak lejárta előtt kerül sor, ezt a rendeletet minél előbb alkalmazni kell.

                     (19)

                     Ez a rendelet nem sérti a kérelmezők azon jogát, hogy az 1107/2009/EK rendelet 7. cikke szerint újabb kérelmet nyújtsanak be a tiakloprid jóváhagyására vonatkozóan.

                     (20)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Hatóanyag jóváhagyásának meg nem hosszabbítása
            A tiakloprid hatóanyag jóváhagyása nem kerül meghosszabbításra.

            2. cikk
            Az 540/2011/EU végrehajtási rendelet módosítása
            Az 540/2011/EU végrehajtási rendelet mellékletének A. részében található táblázat tiaklopridra vonatkozó 92. sorát el kell hagyni.

            3. cikk
            Átmeneti intézkedések
            A tagállamok legkésőbb 2020. augusztus 3-ig visszavonják a tiakloprid hatóanyagú növényvédő szerekre vonatkozó engedélyeket.

            4. cikk
            Türelmi idő
            A tagállamok által az 1107/2009/EK rendelet 46. cikke értelmében biztosított türelmi időnek legkésőbb 2021. február 3-ig le kell járnia.

            5. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. január 13-án.

                  a Bizottság részéről

                  az elnök

               Ursula VON DER LEYEN

            (1)  HL L 309., 2009.11.24., 1. o.

            (2)  A Bizottság 2004/99/EK irányelve (2004. október 1.) a 91/414/EGK tanácsi irányelvnek az acetamiprid és tiakloprid hatóanyagként történő felvétele céljából történő módosításáról (HL L 309., 2004.10.6., 6. o.).

            (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

            (4)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            (5)  A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

            (6)  EFSA Journal (2019). Conclusion on the peer review of the pesticide risk assessment of the active substance thiacloprid (A tiakloprid hatóanyagot tartalmazó növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2019;17(3):5595. doi: 10.2903/j.efsa.2019.5595.

            (7)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).

            (8)  A Bizottság (EU) 2019/168 végrehajtási rendelete (2019. január 31.) az 540/2011/EU végrehajtási rendeletnek az abamektin, a Bacillus subtilis (Cohn 1872) QST 713 törzse, a Bacillus thuringiensis ssp. Aizawai, a Bacillus thuringiensis ssp. israeliensis, a Bacillus thuringiensis ssp. kurstaki, a Beauveria bassiana, a benfluralin, a klodinafop, a klopiralid, a Cydia pomonella Granulovirus (CpGV), a ciprodinil, a diklórprop-P, az epoxikonazol, a fenpiroximát, a fluazinam, a flutolanil, a foszetil, a Lecanicillium muscarium, a mepanipirim, a mepikvát, a Metarhizium anisopliae var. Anisopliae, a metkonazol, a metrafenon, a Phlebiopsis gigantea, a primikarb, a Pseudomonas chlororaphis MA 342 törzse, a pirimetanil, a Pythium oligandrum, a rimszulfuron, a spinozad, a Streptomyces K61, a tiakloprid, a tolklofosz-metil, a Trichoderma asperellum, a Trichoderma atroviride, a Trichoderma gamsii, a Trichoderma harzianum, a triklopir, a trinexapak, a tritikonazol, a Verticillium albo-atrum és a ziram hatóanyagok jóváhagyási időtartamának meghosszabbítása tekintetében történő módosításáról (HL L 33., 2019.2.5., 1. o.).